**ชาลส์ที่ 1 เคานท์แห่งแฟลนเดอส์** หรือ **ชาลส์คนดี** (Charles the Good; ค.ศ. 1084 - 2 มีนาคม ค.ศ. 1127) ทรงเป็นเจ้าชายคาร์ล (Karl) แห่งเดนมาร์กและเคานท์แห่งแฟลนเดอส์ตั้งแต่ ค.ศ. 1119 ถึง 1127 การสิ้นพระชนม์ของพระองค์และเหตุการณ์หลังจากนั้นได้ถูกบันทึกในพงศาวดารของกัลแบร์แห่งบรูช

ช่วงต้นพระชนม์ชีพ
-----------------

เจ้าชายชาลส์ หรือ คาร์ล ประสูติในเดนมาร์ก เป็นพระราชโอรสองค์เดียวในพระเจ้าคนุตที่ 4 แห่งเดนมาร์ก (นักบุญคนุต) และอเดลาแห่งแฟลนเดอส์ พระราชบิดาของพระองค์ถูกลอบปลงพระชนม์ในมหาวิหารโอเดนเซ ค.ศ. 1086 และพระราชินีอเดลาได้เสด็จกลับไปยังแฟลนเดอส์ พระพันปีหลวงทรงพาเจ้าชายชาลส์กลับมาด้วย แต่ทรงทิ้งพระราชธิดาฝาแฝดสองพระองค์คือ เจ้าหญิงเซซีเลียและเจ้าหญิงอิงเงอเกิร์ด ไว้ในเดนมาร์ก เจ้าชายชาลส์เจริญพระชันษาในสำนักเคานท์ของโรแบร์ที่ 1 เคานท์แห่งแฟลนเดอส์ ผู้เป็นตา และโรแบร์ที่ 2 เคานท์แห่งแฟลนเดอส์ ผู้เป็นน้า ในค.ศ. 1092 สมเด็จพระพันปีหลวงอเดลาเสด็จไปยังตอนใต้ของอิตาลีและสมรสใหม่กับโรเจอร์ บอร์ซา ดยุกแห่งปุลยาและคาลาเบรีย โดยทรงทิ้งเจ้าชายชาลส์ไว้ในแฟลนเดอส์

เจ้าชายชาลส์ได้เสด็จไปยังดินแดนศักดิ์สิทธิ์ในค.ศ. 1107 หรือ 1108 ด้วยกองเรืออังกฤษ เดนมาร์กและเฟลมมิช อาจจะเป็นกองเรือของกีย์เนแมร์แห่งบูโลญ ซึ่งคล้ายคลึงกับคำบรรยาย พระองค์ได้รับการเสนอให้รับราชบัลลังก์เยรูซาเลมแต่ทรงปฏิเสธด้วยเหตุอันไม่ทราบแน่ชัด

ปกครองเคาน์ตีแฟลนเดอส์
----------------------

ในค.ศ. 1111 โรแบร์ที่ 2 ผู้เป็นน้าของพระองค์ได้เสียชีวิต และญาติของเจ้าชายชาลส์คือ บอลด์วินที่ 7 เคานท์แห่งแฟลนเดอส์ได้สืบตำแหน่งแทน เจ้าชายชาลส์ทรงสนิทใกล้ชิดกับเคานท์คนใหม่ (ซึ่งอายุน้อยกว่าพระองค์หลายปีมาก) ราวค.ศ. 1118 เจ้าชายชาลส์ทรงเสกสมรสกับมาร์เกอริตแห่งแกลร์มง ทายาทในเคานท์แห่งอาเมียง และธิดาในเรโนด์ที่ 2 เคานท์แห่งแกลร์มง-อ็อง-โบเวร์ เคานท์บอลด์วินที่ 7 ซึ่งไม่มีทายาท ได้รับบาดเจ็บในยุทธการบูเรส์-อ็อง-เบรย์ในเดือนกันยายน ค.ศ. 1118 และเขาแต่งตั้งเจ้าชายชาลส์เป็นผู้สืบทอดตำแหน่งก่อนที่เขาจะเสียชีวิตในวันที่ 17 กรกฎาคม ค.ศ. 1119

ในค.ศ. 1125 เคานท์ชาลส์ที่ 1 ทรงขับไล่ชาวยิวออกจากแฟลนเดอส์ เนื่องจากชาวยิวมีส่วนในการทำให้ราคาสินค้าพุ่งสูงขึ้นอันเป็นเหตุซ้ำเติมความอดอยากของประชาชนภายในดินแดนเขาขณะนั้น ในระหว่างประสบภาวะอดอยาก เคานท์ชาลส์ทรงแจกจ่ายขนมปังแก่คนยากจน และดำเนินการป้องกันไม่ให้เกิดการกักตุนเมล็ดพืชและนำมาขายในราคาที่สูงเกินจริง ด้วยคำแนะนำจากที่ปรึกษาของพระองค์ พระองค์ได้ลดอิทธิพลของตระกูลอาเร็มบอลด์ ซึ่งเข้ามาเกี่ยวข้องในการกักตุนอาหาร ให้ลดอำนาจพวกเขาให้มีสถานะเป็นทาสติดที่ดิน ส่งผลให้บาทหลวงแบร์ทูร์ฟ ฟิตซ์อาเร็มบอลด์ เจ้าอาวาสโบสถ์นักบุญโดนาเทียน วางแผนลอบปลงพระชนม์เจ้าชาย-เคานท์ชาลส์และเหล่าที่ปรึกษาของพระองค์

สิ้นพระชนม์
-----------

พิธีฝังพระศพชาลส์ที่ 1 แห่งแฟลนเดอส์ ภาพวาดของยาน ฟัน เบียส์
ในตอนเช้าของวันที่ 2 มีนาคม ค.ศ. 1127 ขณะที่เคานท์ชาลส์ทรงคุกพระชานุอธิษฐานอยู่ในโบสถ์นักบุญโดนาเทียน อัศวินกลุ่มหนึ่งที่ตอบรับคำขอของตระกูลอาเร็มบอลด์เข้ามาในโบสถ์และรุมแทงพระองค์ด้วยดาบยาวจนสิ้นพระชนม์ การสังหารที่ป่าเถื่อนและล่วงเกินสถานที่ศักดิ์สิทธิ์ครั้งนี้ก่อให้เกิดความโกรธแค้นในหมู่สาธารณชนอย่างกว้างขวาง และเคานท์ชาลส์ทรงได้รับการยกย่องอย่างกว้างขวางในฐานะมรณสักขีและนักบุญแทบจะในทันที แม้ว่ายังไม่มีการการประกาศเป็นบุญราศีจนกระทั่ง ค.ศ. 1882ตระกูลอาเร็มบอลด์ที่วางแผนสังหารเคานท์ชาลส์ได้ถูกปิดล้อมอยู่ภายในปราสาทบรูซโดยขุนนางและสามัญชนที่โกรธแค้นจากเมืองบรูซและเกนต์ ฝ่ายอาเร็มบอลด์พ่ายแพ้ ถูกจับกุมและทรมานจนตาย พระเจ้าหลุยส์ที่ 6 แห่งฝรั่งเศสซึ่งทรงสนับสนุนให้ลุกฮือต่อต้านตระกูลอาเร็มบอลด์ ทรงใช้อิทธิพลของพระองค์เลือกวิลเลียม คลิโต เป็นเคานต์คนใหม่ของแฟลนเดอส์

เชิงอรรถ
--------

1. ↑  ที่พิพิธภัณฑ์ศิลปะ เปอติต์ ปาเลส์ มีภาพวาดอันเป็นที่น่าจดจำถึงการฝังพระศพของพระองค์ วาดโดยยาน ฟัน เบียส์ (1852–1927)

1. ↑  Nicholas 1992, p. 56.
2. ↑  Hundahl, Kjær & Lund 2016, p. 87.
3. ↑  Galbert of Bruges 2013, p. 25.
4. ↑  Riley-Smith 1997, p. 176.
5. ↑  Galbert of Bruges 2013, p. 42.
6. ↑  Paul 2012, p. 43-44.
7. ↑  Deutsch & Bloch 1906.
8. ↑  Nicholas 1992, p. 62.
9. ↑  Davies 1997, p. 10.
10. ↑  Nicholas 1992, p. 63.
11. ↑  Aird 2008, p. 272.

อ้างอิง
-------

* Aird, William M. (2008). *Robert Curthose, Duke of Normandy: C. 1050–1134*. The Boydell Press.
* Davies, Ralph Henry Carless (1997). *King Stephen*. Routledge.
* Deutsch, Gotthard; Bloch, Armand (1906). "Ghent". *Jewish Encyclopedia*.
* Galbert of Bruges (2013). *The Murder, Betrayal, and Slaughter of the Glorious Charles, Count of Flanders*. แปลโดย Rider, Jeff. Yale University Press.
* Hundahl, Kerstin; Kjær, Lars; Lund, Niels, บ.ก. (2016). *Denmark and Europe in the Middle Ages, C.1000–1525: Essays in Honour of Professor Michael H. Gelting*. Routledge.
* Nicholas, David (1992). *Medieval Flanders*. Longman.
* Paul, Nicholas L. (2012). *To Follow in Their Footsteps: The Crusades and Family Memory in the High Middle Ages*. Cornell University Press.
* Riley-Smith, Jonathan (1997). *The First Crusaders, 1095–1131*. Cambridge University Press.

เว็บไซต์อ้างอิง
---------------

|  |  |
| --- | --- |
|  | คอมมอนส์ มีภาพและสื่อเกี่ยวกับ:**ชาลส์ที่ 1 เคานท์แห่งแฟลนเดอส์** |

* Blessed Charles the Good (Patron Saint Index)
* Bl. Charles the Good (Catholic Online)


| ก่อนหน้า |  | ชาลส์ที่ 1 เคานท์แห่งแฟลนเดอส์ |  | ถัดไป |
| --- | --- | --- | --- | --- |
| **บอลด์วินที่ 7 เคานท์แห่งแฟลนเดอส์** |  |  **เคานต์แห่งแฟลนเดอส์** (ค.ศ. 1119 - ค.ศ. 1127) |  | **วิลเลียม คลิโต** |